เดอะรีแมร์รีด์เอ็มเพรส

เดอะรีแมร์รีด์เอ็มเพรส (; ) เป็นละครโทรทัศน์เกาหลีใต้แนวรักจิตนิมิตที่มีกำหนดออกอากาศในอนาคต ประพันธ์บทโดย ยอ จี-นา และฮย็อน ช็อง-ย็อล กำกับโดย โจ ซู-ว็อน ผลิตโดยสตูดิโอเอ็น นำแสดงโดยชิน มิน-อา, ชู จี-ฮุน, อี จง-ซ็อก และอี เซ-ย็อง ดัดแปลงจากเนเวอร์เว็บตูนในชื่อเดียวกัน ผลงานของอัลฟาทาร์ต เป็นละครที่ถ่ายทอดเรื่องราวของจักรพรรดินีนาเวียร์ซึ่งถูกจักรพรรดิโซเวียชูขอหย่าร้าง และภายหลังเข้าพิธีสมรสใหม่กับเจ้าชายไฮน์รีแห่งอาณาจักรตะวันตก โดยมีกำหนดออกอากาศครั้งแรกบนดิสนีย์+ ในช่วงครึ่งหลังของ ค.ศ. 2026

 เรื่องย่อ 
จักรพรรดินีนาเวียร์ (ชิน มิน-อา) รู้สึกตกตะลึงกับข้อเรียกร้องอันโหดร้ายของพระสวามีจักรพรรดิโซเวียชู (ชู จี-ฮุน) ที่ต้องการหย่าร้างเพื่ออภิเษกสมรสกับนางสนมของตน ราสตา (อี เซ-ย็อง) แต่เธอไม่ยอมพ่ายแพ้โดยง่าย ตรงกันข้ามนาเวียร์ตัดสินใจเสี่ยงและจับมือร่วมพันธมิตรกับเจ้าชายผู้ลึกลับไฮน์รี (อี จง-ซ็อก) แห่งอาณาจักรตะวันตก ซึ่งเป็นการร่วมมือที่ไม่มีใครคาดคิด นาเวียร์พร้อมทำทุกวิถีทางเพื่อทวงคืนตำแหน่งจักรพรรดินีและเหนือกว่าจักรพรรดิองค์เดิมในทุกโอกาส ระหว่างที่เธอต้องฝ่าฟันในโลกอันแข่งขันของการเมืองในราชสำนักและเส้นทางแห่งความรัก

 นักแสดง 
 นักแสดงนำ 
 ชิน มิน-อา รับบทเป็น นาเวียร์
 จักรพรรดินีผู้เฉลียวฉลาดและงดงามแห่งจักรวรรดิตะวันออก ดำรงชีวิตสมรสที่สงบสุขแต่ปราศจากความรักกับจักรพรรดิโซเวียชู ซึ่งเป็นสหายตั้งแต่วัยเยาว์ของเธอ
 ชู จี-ฮุน รับบทเป็น โซเวียชู
 อดีตสวามีของจักรพรรดินีนาเวียร์ ผู้ตัดสินใจหย่ากับเธอเพื่ออภิเษกกับราสต้า อดีตทาสหญิง
 อี จง-ซ็อก รับบทเป็น ไฮน์รี
 เจ้าชายแห่งอาณาจักรตะวันตก ผู้มีความสามารถลับในการแปลงกายเป็นนกและใช้ร่างดังกล่าวในการสอดแนมพระราชวังแห่งจักรวรรดิตะวันออก ขณะอยู่ในร่างนกพระองค์ได้พบและตกหลุมรักจักรพรรดินีนาเวียร์
 อี เซ-ย็อง รับบทเป็น ราสตา
 อดีตทาสหญิงผู้หลบหนี ซึ่งเป็นนางสนมของจักรพรรดิโซเวียชูและภายหลังกลายเป็นพระมเหสีองค์ที่สอง รวมถึงได้รับการสถาปนาเป็นจักรพรรดินีหลังจากที่พระองค์หย่าขาดจากนาเวียร์

 นักแสดงสมทบ 
 อี บง-รยุน รับบทเป็น เอลิซา
 นางสนองพระโอษฐ์ของนาเวียร์
 ชเว แด-ฮุน รับบทเป็น แม็กเคนนา
 องครักษ์ของไฮน์รี
 พัก โฮ-ซาน รับบทเป็น วิสเคานต์ลอตเตชู
 อดีตเจ้าของราสตา
 ช็อง ย็อง-จู รับบทเป็น แอลเบนี
 นัม ยุน-โฮ รับบทเป็น บารอนลันเต
 องครักษ์ของโซเวียชู
 อี จุน-ฮย็อก รับบทเป็น พระเจ้าวอตตันที่ 3
 คัง ฮัน-นา รับบทเป็น คริสตา

 การผลิต 
 การพัฒนา 
ละครชุดเรื่องนี้ได้รับการสั่งผลิตอย่างเป็นทางการโดยดิสนีย์+ โดยมีโจ ซู-วอน ผู้กำกับจากผลงานเรื่องพิน็อกคิโอ รักนี้หัวใจไม่โกหก (2014) รับหน้าที่กำกับ ขณะที่บทโทรทัศน์เขียนโดย ยอ จี-นา และฮย็อน ชุง-ย็อล ผู้เขียนบทเรื่องเคาน์เตอร์ คนล่าปีศาจ (2020) โดยมีสตูดิโอเอ็น รับผิดชอบงานผลิต

การอ่านบทร่วมกันของทีมนักแสดงจัดขึ้นเมื่อวันที่ 13 พฤษภาคม ค.ศ. 2025

 การคัดเลือกนักแสดง 
ใน ค.ศ. 2024 มีรายงานว่าอี จง-ซ็อก และชิน มิน-อา อยู่ระหว่างการพิจารณารับบทในละครชุดเรื่องนี้

ต่อมาในเดือนเมษายน ค.ศ. 2025 มีการยืนยันอย่างเป็นทางการว่าชิน มิน-อา, ชู จี-ฮุน, อี จง-ซ็อก และอี เซ-ย็อง จะรับบทนำของเรื่อง ในเดือนมิถุนายนการอ่านบทร่วมกันเผยให้เห็นว่านักแสดงอี บง-รยุน, ชเว แด-ฮุน, พัก โฮ-ซาน, ช็อง ย็อง-จู และนัม ยุน-โฮ ได้เข้าร่วมแสดงในละครด้วย ในเดือนพฤศจิกายน มีรายงานว่า อี จุน-ฮย็อก และคัง ฮัน-นา ได้เข้าร่วมเป็นนักแสดงเพิ่มเติม

 การถ่ายทำ 
การถ่ายทำหลักเริ่มขึ้นที่กรุงปรากในเดือนมิถุนายน ซึ่งล่าช้ากว่าแผนเดิมที่ตั้งไว้ในเดือนพฤษภาคม ค.ศ. 2025 เป็นเวลาหนึ่งเดือน และมีกำหนดจะเสร็จสิ้นในเดือนพฤศจิกายน

 อ้างอิง 

 แหล่งข้อมูลอื่น 


หมวดหมู่:รายการโทรทัศน์ภาษาเกาหลี
หมวดหมู่:ละครโทรทัศน์เกาหลีใต้ในปี พ.ศ. 2569